LidanRubinov/Halacha-QA huggingface dataset:
שאלה: תחיית המתים והתפוצצות האוכלוסין: אמנון יצחק אמר שתהיה תחיית מתים אלוקים יצור את האדם מחדש כמו שברא את העולם מריק השאלה אם כולם יחזרו לחיות כל אחד לאן שהוא שייך תהיה התפוצצות אוכלוסין וגם זה לא דבר הגיוני כל כך, כי יש את עניין החיים אדם נולד חי מוליד ומת ככה זה בטבע זה נגד חוקי הטבע.
תשובה: ב"ה לך. שמחתי לשמוע שאתה שומע את הדברים של הרב הצדיק הרב אמנון יצחק שליט"א. הרב הוא אדם צדיק שבמסירות נפש ממש הוא זוכה לעזור להמון אנשים לחזור לאבינו שבשמים. אכן הדברים שהרב אומר הם דברי חכמנו זכרונם לברכה שלימדו אותנו שתהיה תחיית המתים. כן כל המתים יקומו, והצדיקים ימשיכו לחיות. חיים אלו יהיו חיים אחרים, חיים קדושים יותר, חיים מתוקנים יותר, שהגוף שלנו יהיה שונה מהגוף שלנו היום, הוא יהיה יותר חזק, שלא יהיו בו מחלות וקשיים, ואנו נזכה להמון ברכה ושפע. אנשים רבים חושבים על כך, שאיך יחיו כולם, ואיך לא תהיה התפוצצות אוכלוסין וזו שאלה טובה. אך לפעמים שאלות שלנו נובעות מתוך מציאות שאנו רגילים אליה ואנו שופטים את הדברים לפי המציאות הקיימת אצלינו, אבל באמת המציאות היא שונה. אנו רגילים לראות את העולם החומרי, עולם עם גבולות וממילא עם חסרונות של צפיפות, אבל בעולם הרוחני אין צפיפות, שהחומריות איננה תופסת מקום. ולכן עם כל תחיית המתים לא תהיה כלל צפיפות. חכמנו זכרונם לברכה לימדו אותנו שארץ ישראל נקראת ארץ הצבי, שכמו עור הצבי שאפשר למתוח אותו כך גם ארץ ישראל תגדל באופן ניסי. לפני קום המדינה היו מהאנגלים שטענו שאין מקום ליותר מכמה אלפי יהודים בארץ, כי הארץ קטנה ואין מקום להכניס אותה. היום אנו יודעים שבארץ ישראל יש מליוני אנשים ויש עוד מקום להמון המון. לכן לא צריך לדאוג, אלא להסתכל על הבטחות ה' ולהאמין, לצפות ולפעול להתקיימות הדברים בימינו. לחזור בתשובה, להחזיר בתשובה, ולהתקדם בלימוד התורה ובקיום המצוות. ובעזרת ה' נזכה לאור חדש על ציון, לגאולה שלמה ולקדושה. בברכת הרב יצחק גרינבלט. Zahig1 gmail.com
שאלה: התרנגול - העז בעופות: במסכת ביצה דף כה, ב כתוב: "ג עזין הן ישראל באומות כלב בחיות תרנגול בעופות". למה ישראל ולמה הכלב - הבנתי. לגבי התרנגול, למרות שחיפשתי פירושים לא הצלחתי למצוא למה הוא העז בעופות. אודה על תשובה.
תשובה: בספר "שעורים בהגדות ח " מסביר שעזותו של התרנגול היא, שאף שהוא פצוע וזה דם במאבקו בתרנגולים פולשים הוא ממשיך להילחם. כמו כן, כשהוא שומר על תרנגולת דוגרת הוא נלחם אף בבעלי חיים הגדולים ממנו עד כדי חרוף נפש. ומוסיף רבי יוסף חיים בספרו "בן יהוידע", שהתרנגול אינו יכול לעוף וקל לצוד אותו ולמרות כך הוא נלחם.
שאלה: בית תפילין שכבר אינו שחור: היום קמתי בבוקר וגיליתי שבתפילין שלי, מהצד הקדמי של התיתורא, נפלו חתיכות קטנות של צבע ועכשיו חלק קטן מהצד הקדמי של התיתורא שלי בעצם צבוע באותו צבע של תחתית התיתורא. האם יצאתי ידי חובה בהנחה היום? האם זה ר להבא או שצריך לתקן? איך לתקן?
תשובה: יצאת ידי חובה. יש לצבוע את התפילין. אפשר על ידי טוש שחור ולומר לפני הצביעה "לשם קדושת תפילין". הרב שלמה בן יעקב פוירשטיין
שאלה: חוט חשמלי שנשרף בבית בשבת: מעשה שהיה בביתי, שהכנסנו לפני שבת לשקע שבקיר חוט מאריך ובתוכו הכנסנו חוט של תנור חימום. בשבת החלו לצאת ניצוצות במקום החיבור של חוט התנור לשקע של חוט המאריך, ופרצה שריפה קטנה (ממש להבה). אשתי חששה לפיקו"נ ונתקה את חוט המאריך מן התקע שבקיר. ואני מחשש לשריפה בבית הרמתי את החוט מאריך והוצאתי אותו מחוץ לחלון. הרוח נשבה בחוץ וליבתה את האש, אבל לאחר כ-10 דקות היא גברה על האש וכיבתה אותו. בשעת מעשה לא חשבתי שהרוח תכבה את האש, רק רציתי להרחיק את האש אל מחוץ לבית. יש לציין שהחדר בו היתה האש היה צפוף ברהיטים, ואשתי היולדת ותינוק הרך היו בבית. ועתה שאלתי: א. מצד איסור מוקצה- לכאורה זה עדיין נחשב כלי (כפי שכתוב שמותר ללבוש בגד שאחזה בו האש ע"מ שיתכבה מאליו). וא"כ הוי טלטול כלי שמלאכתו לאיסור לצורך מקומו (ע"מ שיהיה אפשר להשתמש בחדר). ב. מצד איסור הבערה- שלמפרע התברר לי שהיה לכאורה פס"ר דלא ניח"ל. האם זה נחשב מבעיר בליבתו הרוח? ג. מצד איסור מכבה-האם זה מוגדר כגרם כיבוי, כיון שלא נכבה מיד אלא רק לאחר הרבה זמן. ד. למעשה, האם צריך לתת לצדקה שיעור סעודה של 40 יום כמבואר ברמ"א סו"ס של"א? (הוצאות חודשיות שלנו לאוכל של 5 נפשות הוא 1800 ש"ח. האם נכון לפי"ז לשער כ800 ש"ח?) רבה, סליחה על האריכות,
תשובה: בתנאים שפעלתם נראה לי שאינכם צריכים כפרה, עם זאת צדקה לא תזיק.
שאלה: ספר הזוהר והריון: בבית אמי קיים ספר הזוהר. הספר מצוי בכוננית ספרים, כאשר הוא בקומת ספרי קודש. כמו כן, הוא מונח בחדר שאינו משמש כחדר שינה. בזמן האחרון אני מוטרדת האם זה ר לשים ספר זה בבית, שהוא אינו בשימוש (לא קוראים בו), וכמו כן, ששמירת השבת היא אינה כהלכה (לא מדליקים אש, יש קידוש וכו אך השמירה אינה שלמה)? אם הדבר בעייתי מה עליי לעשות? שאלה נוספת היא: אני בהריון ולאחרונה אני ובעלי חזרנו להתגורר לתקופה בבית אמי (קושי כלכלי). יש לי הרבה חרדות וחוסר שקט, מחשבות לא רצוניות. רציתי לדעת האם כאישה בהריון זה ר להתגורר בבית של אמי ואבי, כשאבי נפטר לפני כ- 4 שנים?
תשובה: אין בעיה בהחזקת ספר הזוהר. אין שום מניעה בזמן הריון לחזור להתפנק אצל אימא.
שאלה: מכנסיים במדים של מקום העבודה: אני בת 56 גרושה ואם לחמישה בנים לפני כשנה התחלתי להתחזק באמונה בזכות בני שחזר בתשובה. מזה כמה חודשים אני לובשת רק חצאיות.אני עובדת במלון ובמקום העבודה שלי לובשים מדים אחידים שהם מכנסיים וחולצה. אני לא מרגישה נוח עם זה ומצד אחר אין לי ברירה כיוון שזו הפרנסה שלי ואני לא במצב כלכלי טוב כדי לעזוב את מקום העבודה. ולא לשכוח את הגיל שלי, עליי לציין שאני גרה בעיר שאין הרבה אפשרויות עבודה (אילת) ואין לי מקצוע אחר שאוכל לעסוק בו. אני בדילמה מה עליי לעשות?
תשובה: אם מדובר במכנסיים שמיועדות לנשים, את יכולה להמשיך ללכת איתם בעבודה. כמו כן, את יכולה לנסות לשאול במלון אם יש אפשרות לספק חצאיות כחלק מהמדים למי שמעונינת בכך.
שאלה: תבנית אפייה שנטרפה: צליתי כבד בתנור ובטעות שמתי תבנית חלבית (לא בת יומה), מתחת ועליה טפטף הדם של הכבד. מה דין התבנית? כיצד ניתן להכשיר?
תשובה: יש להגעיל את התבנית.
שאלה: דין קרש פרווה שנחתך עליו בצל עם סכין בשרי: מה דין קרש פרווה אם חתכתי עליו בצל עם סכין בשרי שספק אם השתמשו בו לבשר ב-24 השעות האחרונות?
תשובה: אנחנו מגדירים סכין בשרית, רק כאשר השתמשו בה בתבשיל בשרי בכלי ראשון, שחום התבשיל חם כל כך עד שהיד סולדת בו, או שחתכו איתה בשר חם שחומו עד כדי כך שהיד סולדת בו. בכל מקרה גם אם השתמשו בסכין ב-24 שעות אחרונות לבשר רותח, הקרש נשאר פרווה. ואע"פ שהסכין נתנה טעם בשר בבצל, אין אנחנו אומרים במקרה כזה שהבצל יעביר את הטעם לקרש. (דבר חריף פ"א סעיף י"ג). ר' אלעד גסנר
שאלה: קדיש בתרא ואמירת כהנים ע"י ש"ץ: 1. ראיתי מספר שליח ציבור הנוהגים לומר מיד לאחר "קל ההודאות"- "כוהנים" (במקום הגבאי). האם מותר הדבר? 2. האם יש מנהג לומר איזשהו קדיש ע"י מי שאינו באבלות? קדיש בתרא?
תשובה: אכן יש מנהג שהחזן אומר כהנים, אם כי המנהג שגבאי קורא כהנים עדיף. ר' ספרי באהלה של תורה ח"ה סי' יד. יש נוהגים לומר קדיש אחד גם כשאין אבל, או בתרא או דרבנן.
שאלה: החלפת בגדים בחדר עם ספרי קודש: האם מותר להחליף בגדים בחדר שיש בו ספרי קודש?
תשובה: מותר בתנאי שהאדם לא יהיה לגמרי ערום.
שאלה: תרנגול המפריע לשכנים: מה הדין לגבי תרנגול שקורא ובכך מפריע? האם יש אמירה כעין "תרנגול הקורא כתינוק הבוכה"?
תשובה: ראשית סליחה על העיכוב במתן התשובה. א. השולחן ערוך בסימן קנו' האריך בהלכות שכנים ובסעיף ב' הוא פוסק שרעש הוא נזק וכל עוד המזיק לא החזיק בזה אפשר למחות בו והוא חייב להפסיק את הרעש. אך הרמ"א פוסק שרעש שעושה המזיק בתוך ביתו אינו נחשב נזק ואי אפשר למחות בו. ומהרמ"א יוצא שאם הרעש הוא מהחצר של האדם אין מה לעשות אך גם הרמ"א עצמו מעיר שזה דווקא באנשים בריאים אך אם הם חולים והקול מזיק להם יכולים למחות. הסמ"ע (ס"ק ט')מעיר על השו"ע שרק ברעש גדול זה נחשב נזק. למסקנה יוצא שברעש גדול השולחן ערוך סובר שזה נזק והרמ"א מודה במקרה שהקול מזיק לשכנים למשל שיש תינוקות שלא ישנים וכד'. לכן במקרה שלך אם התרנגול קורא בקול גדול או שיש ילדים ואנשים רגישים שהתרנגול ממש מזיק להם זה נחשב נזק והשכן חייב לסלק את הנזק. אם זה קול נורמלי ואף אחד לא רגיש במיוחד קשה לאסור על השכן לגדל תרנגולים. ב. לא מצאתי פתגם זה במקורות. הרב אריאל איגרא
שאלה: תוצאת ההחלטה-לכל החיים?!: לכבוד הרב! גם ביומיום, ובמיוחד בימי נישואין וימי הולדת, אני חושבת האם ההחלטה שלי שאמרתי כן לבעלי היתה נכונה. לפני כעשור הייתי עם הערכה עצמית נמוכה ביותר וחסרת יציבות בסיסית(הורי התגרשו וחייתי קצת פה קצת שם ללא שום מקום ואהבה וקשר בעולם הזה). לא אהבתי את מי שהיום בעלי אבל הייתי כ"כ צעירה חלשה ונואשת שהתחתנתי איתו. ברור לי שאם היתה לי הדרכה או גב בחיים לא הייתי מסכימה, כי פשוט אין כימיה ודברים משותפים. יש לנו 2 ילדים. אם הייתי מסתדרת איתו נראה לי שהיו לנו יותר ילדים. מתסכל אותי כ"כ שאני תקועה איתו לכל החיים עכשיו. מרגישה כ"כ תיסכול וקושי רב במצב הזה. וכך נראה גם הבית. פשוט היייתי צריכה להתגבש לפני החתונה הייתי כ"כ ללא בשלות. והוריי, אם היו איתי בקשר הייתי אומרת להם איך נתתם לי להתחתן כך?! איך אעודד את עצמי. אני יודעת שאני לא היחידה שאינה מרוצה מחיי המשפחה שלה. ובכל זאת אני מרגישה פספוס עצום והשנים נוקפות.
תשובה: אני ממליץ לפנות ליועץ נישואים ולספר לו הכל ולקבל ממנו עצות טובות איך להמשיך את חיי הנישואים בשמחה ובהצלחה. אני ממליץ מאוד על הרב שמחה כהן שליט"א, ואני מאמין שאם תשכנעי אותו שבאמת אין דרך אחרת אלא להתגרש הוא יעזור לך להגיע לפתרון בנחת ולא בצער. יתן ד' ותחול ברכתו עליך ותזכי לשמחת לבב תמורת כל מה שסבלת ותזכי לעשות רצון ד' בהצלחה ובשמחה.
שאלה: ברכת הגומל בשם אימי: אמי היתה מאושפזת בטיפול נמרץ לב מונשמת ומורדמת. לאל היא חזרה הביתה. עדיין לא הולכת בכוחות עצמה. אין באפשרותה לעשות ברכת הגומל בבית כנסת, כי אנו גרים קומה רביעית בלי מעלית. האם אני יכולה להוציא אותה, לכוון עליה?
תשובה: אי אפשר לברך במקומה כאשר היא לא נוכחת ומכוונת לצאת על ידי המברך ת. אפשר להביא עשרה גברים לדירה שהיא נמצאת שם ואז היא תוכל לברך בנוכחותם.
שאלה: הנחת תבנית חמה על מפת ניילון בשבת: הרב ענה לתשובה בעניין הנחת תבנית חמה על מפת ניילון בשבת, שיש בזה איסור דרבנן, ולכן יש לשים משהו שיחצוץ. ורציתי לשאול, מדוע יש כאן איסור כלשהו והלא זה לכאורה באופן ברור פסיק רישא דלא ניחא ליה? במה זה שונה מאדם הגורר כסא וספסל בחצר וכד?
תשובה: רק כאשר הניילון נמס לגמרי זה בעיה של מוליד. אם הוא רק מתקמט אין בזה איסור. גרירת ספסל בחצר אסורה כיוון שהאדם חופר, אלא שזו מלאכה שאינה צריכה לגופה והיא אסורה רק מדרבנן.
שאלה: קמח משנה שעברה: האם קמח כשר לפסח שנקנה בשנה שעברה ונשמר בנפרד בארון במטבח (ארון נפרד). ניתן להשתמש בו גם השנה?
תשובה: וברכת ד' אם הוא נשמר במקום שמור שברור שלא הגיע אליו מים, אפשר להשתמש בו. אבל צריך בדיקה היטב מחרקים בגלל שתקופה ארוכה כזאת סביר שיש שם ביצים וחרקים, אלא א"כ אוחסן במקום שאין אפשרות להתפתחות חרקים. חודש טוב ומבורך בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: בקשה מספר רזיאל המלאך: ראיתי בספר המלאך רזיאל בקשה שניתן לבקש בשמע קולנו, האם מקובל לעשות כאמור בספר?
תשובה: לא כדאי להוסיף בקשות שנזכרו בספרי קדמונים אם לא נזכר שיש על כך אישור מגדולי האחרונים, בפרט לא מספרי נסתר שהשגתנו בהם היא קטנה מאוד.
שאלה: רופא נשים או רופאה: האם מבחינה הלכתית עדיף ללכת לרופאת נשים במקום רופא או שאין בעיה? מה דעת ההלכה אם מותר לרופא לבדוק אישה בדיקה פנימית כשרופאה יכולה לעשות זאת? מהי הדעה במקרה שיש רופאה אבל לדעת האישה הרופא יותר עדין ויותר נחמד?
תשובה: לאשה עדיף ללכת לרופאה אלא אם הרופא טוב יותר. אם הרופא עוזר יותר אפשר ללכת אליו. אבל סתם יותר נחמד זו לא סיבה להעדיף רופא. אם הרופא יותר טוב, גם אם צריך בדיקה אפשר ללכת אליו.
שאלה: משלוח מנות לאדם שאיננו מחוייב: אני גר בעיר שחוגגת פורים בי"ד. שאלתי הינה דו צדדית. האם אני יכול לתת לחבר ירושלמי (שלא היה בעלות השחר בעירי), משלוח מנות. מכיוון שהוא לא חייב ואני חייב,האם אני אצא ידי חובה? והשאלה גם בכיוון השני, אם אני אבקר את החבר הירושלמי בט"ו, (ולא התחייבתי לחגוג בט"ו) האם הוא יוכל לתת לי את המשלוח מנות שהוא חייב, ולצאת ידי חובה?
תשובה: צריך לתת את המשלוח למי שהוא בר חיובא ולכן בשני המקרים לא יוצאים ידי חובה.
שאלה: לחגוג את יום העצמאות בספירת העומר: כבוד הרב ברצוני להתייחס להיבט ההלכתי בעניין חגיגת יום העצמאות. לפי ידיעותיי, יום העצמאות נבחר להחגג בתאריך שבו ראשי המדינה החליטו, אך ישנה בעיה בנוגע לתאריך זה משום שזהו תאריך הנמצא בימי ספירת העומר. שאלתי היא, מדוע אנו מתירים לעצמנו לחגוג בימי ספירת העומר שהרי יום העצמאות אינו חג דאורייתא וגם לא תוקן ע"י חכמים (דרבנן), זהו יום חג שאנשים החליטו לקיימו? לרב על הזמן.
תשובה: הרבנים הראשיים גם הסכימו להחלטה על קביעת יום העצמאות בתאריך זה שבו הייתה הכרזת המדינה. כאשר אדם עושה ברית מילה לבנו בספירת העומר מותר לו להתגלח ולהסתפר כיוון שלגביו מדובר ביום טוב. כך גם עם ישראל הייתה לו ישועה באותו זמן שהכריזו על המדינה, והחליטו שיום ההכרזה הוא הקובע, אם כן בימי הספירה חלה ההודאה הזו והיא דוחה את האבילות.
שאלה: לא מצליחה למצוא את בעלת הספרים: לפני כשנה וחצי השאילה לי אחת מעמיתותי לעבודה שני ספרים. מקום העבודה נסגר ואיני מצליחה ליצור קשר עם אותה אישה על מנת להחזיר את הספרים. שלחתי מסרונים צלצלתי ואין מענה כבר הרבה זמן. השארתי הודעות ואין מענה חזרה. הדבר מציק לי מפני שרציתי להחזיר את הספרים. מה לעשות?
תשובה: אפשר לשמור את הספרים בצד כשמצורף אליהם פתק שבו נכתב למי הם שייכים, ובע"ה יזדמן לך לראות אותה בקרוב ולהשיב את השאלה.
שאלה: רוצה לשלם ואינו יודע כמה: אני לומד בבית ספר, כאשר בית הכנסת שבו משותף לבית הספר ולעדה נוספת המתפללת בו. הזקתי את רכוש העדה שמשתמשת בבית הכנסת, וכשהשארתי להם הודעה בכתב שאני רוצה לשלם לא קבלתי תשובה. מה עלי לעשות?
תשובה: שלם לפי הבנתך. אם אפשר לתקן את הנזק, שלם את דמי התיקון. אם יש צורך להחליף בחדש, מכיון שהזקת רכוש משומש אין צורך להעריך את הנזק לפי ערך של דבר חדש אלא לנכות כשליש מהערך.
שאלה: לעבור על מצוות בני נח: השאלה שלי היא, אם 7 מצוות בני נח ניתנו לנח אחרי המבול, מדוע נענשו אנשים שחיו לפניו, כגון: קין, דור הפלגה ודור המבול?
תשובה: אדם הראשון נצטווה כבר בדברים אלו. כיוון שכל האנושות חוץ מנח ובניו הושמדה במבול, כל האנושות מתייחסת כיום לבני נח ולכן קורים לזה מצוות בני נח, אולם הציווי היה כבר מאדם הראשון. חוץ מאיסור אבר מן החי בו נצטוו בני נח, לפני המבול לא היה קיים איסור זה.
שאלה: אברהם אבינו - הראשון?: מדוע אברהם ידוע בתור הראשון שהאמין באל אחד, הרי לפניו היה נח והייתה ישיבת שם ועבר שגם האמינו באל אחד?
תשובה: היו כמה אנשים שהאמינו באל אחד גם לפניו, אולם הם הצטמצמו בתוך הארבע אמות שלהם. רק מי שבא לבית המדרש שמע מהם את עניין אחדות האל. אברהם אבינו לעומת זאת התהלך ממקום למקום "ויקרא שם בשם ה' ". אברהם הוא זה שפרסם את העניין של מציאות ה' בעולם, לעומת שם ועבר שלא הייתה להם השפעה על האוכלוסיה בעולם.
שאלה: לחיצת יד למי שלא נטל ידיים: א. אם מתעוררים ולא נוטלים ידיים או לאחר שירותים לא נוטלים ידיים, לאיזה נזקים הטומאה יכולה לגרום? ב. אם אני נוטל כהלכה ולוחץ יד למישהו שלא נטל כהלכה, האם הטומאה יכולה לעבור אלי?
תשובה: א. מדובר בדברים מיסטיים, אינני חושב שאפשר לראות אותם במציאות. מה שמוזכר זה שלא לגעת עם הידיים באוכלים ובמקומות שונים בגוף, וכן לא ללכת ד' אמות לפני נטילת ידיים. לכן כל אחד צריך להשתדל להכין לעצמו בלילה קערה עם נטלה ומים כדי ליטול בבוקר. ב. אין שום בעיה.
שאלה: כיבוד אב אם ואח בכור: אבי (53) אדם אשר מקלל המון ובצורה בוטא מאוד, בנוסף מתנהג ומדבר כשוטה. אחי הבכור(24) אדם אנוכי לכל בני המשפחה. מתוקף כך אני מרגיש לא פעם להיות הגבר המבוגר האחראי. לאור כך, כשאני מנסה להסביר להם שהם טועים וכבר תקופה ארוכה, עולה בי הכעס וטון הדיבור עולה ולפעמים אייני מדבר בצורה אשר מכבדת את מעמדם במשפחה. קולי נשמע לרוב גם כדי להגן על אימי ועל אחיותי הקטנות. האם להמשיך בדרכי או לשתוק?
תשובה: כל מה שמביא תועלת ומוסיף צדק בעולם כדאי להמשיך איתו. לעתים יש צורך להגביה את הקול. אולם בדרך עוצמת הדיבור העניני והמחושב היא יותר גדולה. כך שהעיקר שתפעל מתוך שליטה והגיון ולא מתוך איבוד שליטה. כעס מביא לאיבוד שליטה. איבוד שליטה גורם לטעויות.
שאלה: אדים מכלי בשרי על מכסה חלבי: מצב: סיר בשרי בן יומו, על האש עם מים (בלבד) רותחים. מצד המכסה של הסיר יוצא אדים ישר על כלי זכוכית פרווה (שאף פעם לא היה חם) ומכסה לסיר חלבי אינו בן יומו שהיו בטעות אצלו. מה הסטטוס של הכלים לבני אשכנז, ומה לעשות במקרה שיש צורך?
תשובה: כיוון שלא היה בשר בכלי, שני הכלים נשארו בחזקתם, ואין צורך להגעילם. ר' אלעד גסנר
שאלה: האם אחי יכול לאכול אצלי?: יש לי אח חרדי שאוכל רק בד"ץ וחלק. אני אוכל גם רבנות, האם יש לו בעיה לאכול אצלי? כמובן כשהוא בא אני קונה את ההכשר שלו. האם יש איזו שהיא בעיה בכלים שלי, בתנור שלי וכו'? אשמח אם הרב יוכל לכתוב לי גם מקורות לענין.
תשובה: מי שמהדר בדבר מסוים לא נמנע משימוש בכלים שבושל בהם מאכל לא מהודר
שאלה: אורח חיים לאחר גיור: לרב, יש לי שאלה בנושא גיור: מדובר על גיורת שנולדה בחו"ל לאב יהודי בלבד,אך למרות זאת לא נחשפה בביתה לדת אחרת או עבודה זרה. מאז ומעולם השתייכה לפחות מבחינה חברתית לקהילת ישראל חיה בקרב הקהילה היהודית שהייתה שם חילונית אך יחד עם זאת למדה בבית ספר יהודי,ביקרה בבית כנסת בשבתות ובחגים ואף צמה בכיפור. בעלייתם ארצה חיה המשפחה כיהודים חילוניים,היא כמו גם אחיה שירתה בצה"ל והשתייכה לעם ישראל - אף שלא שמרה מצוות. היא עברה גיור כהלכה בישראל מטעם הרבנות - גיור אורתודוכסי,למדה הלכות דינים ומנהגים ע"פ תורת ישראל. מורתה לגיור הייתה אישה שומרת מצוות (רבנית שאין כל ספק לגביה ) ושמונתה ע"י הרבנות הראשית לישראל לשמש כמורה. הלימודים נמשכו כשנה וחצי ואף יותר והיא גילתה בקיאות לעילה ולעילה בכל החומר הנלמד. יחד עם זאת ולמען האמת חובה לומר שבמהלך הלימודים לגיור לא הקפידה על שמירת מצוות מלבד כמובן,צום בכיפור,לא אכלה חזיר וטרף וכד וכמו כן נחשפה לאורח חיים יהודי דתי מסורתי אצל משפחת בעלה לעתיד. רוצה לומר בכל ההקדמה הזו שאע"פ שעל פי הבנתי -שלמרות הדעה שיש צורך שגר יקיים מצוות מצד אחד על מנת לשמר ולהצדיק את יהדותו כפי שנאמר -"גר צדק",הרי שלמרות שלא שמרה מצוות,מצד שני אותה גיורת השתייכה וראתה עצמה כחלק מעם ישראל מאז ומעולם. גיורה נעשה שלא לקבל טובות הנאה שהרי משפחתה קיבלה את כל ההטבות המגיעות לעולים חדשים בגלל יהדותו של אביה,אלא לצורך מתן אפשרות להינשא כיהודיה ועל מנת שילדיה יחשבו כיהודים וכדי להיות יהודיה באופן רשמי וכיוון שכך החשיבה את עצמה וכך ראתה את עצמה בגולה,שם לא פעם ספגה נאצות מגויים על רקע מוצאה היהודי. תהליך הגיור לא היה קל,במיוחד. ואכן,אישה זו נישאה לבחיר ליבה היהודי כדין וכדת משה וישראל על ידי הרבנות. למרות שאישה זו אינה שומרת מצוות - אך יחד עם זאת בחלק מהריונותיה שחלו בכיפור אף צמה והבית שלה הוא בית מסורתי -המשיכה לכיוון המסורת היא בעיקר מצד הבעל והילדים. בניה נימולו כדת וכדין,חגגו בר מצווה כהלכתו -(תפילין,דרוש,הפטרה,שבת חתן וכד ) והם נוהגים כמסורתיים. בבית יש רק אוכל כשר,ומזוזות כשרות,הקפדה על פסח חגים ושבתות שיש בהן גם מסורת (אין אש או בישול) אך גם יש בהם טלוויזיה ונהיגה. היום שמעתי הלכה האומרת כי גר שלא שומר מצוות - יהדותו מבוטלת,אך בעיון ברשת במספר מקורות מהעת החדשה וגם העתיקה,מסתבר שיש דעות לכאן ולכאן. השאלה: מה מעמדה של אישה זו מבחינת יהדותה - האם היא מוטלת בספק,האם אינה תקפה וכך לגבי ילדיה. אני מבקש לקבל תשובה מפורטת על פי ההלכה וגם עפ"י כמה דיעות.
תשובה: כפי שקראת יש באמת דעות שונות. אולם בשורה האחרונה ח"ו לפקפק ביהדותה של אותה אישה. ברגע שבית דין, שהוא נציג עם ישראל, קיבל אותה וצירף אותה לאומה אזי היא ממש משלנו בשר מבשרנו. לא כל אחד יכול לבוא ולדבר בשם עם ישראל. זהו התפקיד שמוטל על בתי הדין. אסור לנו ליצור אנרכיה דתית שכל אחד נהיה בעל הבית על הדת. לשם כך יש סדר וסמכויות שלפיהם האומה צריכה לנהוג. פקפוק בגיור הוא פקפוק בחכמי תורה שבעל פה. במקרה שאתה מספר הדברים הם יותר פשוטים, גם מתוך סיפור הפרטים שאתה מספר. כשגר לא מתנגד באופן אקטיבי לקיום מצוות. כשגר באופן בסיסי מכיר בכך שהיהדות כפי שצריכה להיות היא יהדות, שיש בה קיום מצוות, מה שהוא בפועל לאחר מכן לא יקיים את כל המצוות זה לא מבטל את גרותו. א. יש דעות שמספיק קבלת מצוות כללית שעיקרם יסודות האמונה הישראלית. ב. יש דעות שאם אי קיום מצוות בפועל זה רק בגלל חולשה, תאוות או השפעה סביבתית אינה פוגעת בקבלת המצוות העקרונית. ג. יש דעות שאומרות שכיון שבעת הגיור בפני בית דין המתגייר אמר שמקבל עליו מצוות, גם אם חשב בלבו שאינו עומד לקיים את כולם דברים שבלב אינם דברים וקבלת המצוות תקיפה.
שאלה: חתונה בתוך ה"שלושים": אבל על אביו בתוך השלושים, האם חתונתו מתקימת כרגיל או שדוחים את החתונה?
תשובה: ראשית, תנחומים מהשמים. לא דוחים חתונות. הנחת הגדולה ביותר לנשמה בשמים היא הקמת דור המשך. החתן חייב לשמח את אשתו ככל חתן ללא הגבלות. יתר האבלים יכולים להשתתף רק בחופה אך לא בסעודה.
שאלה: פרנטאל של stanley sunrise: הרופאה רשמה לי מרשם של תוסף תזונה לצורך הכנת הגוף בע"ה להריון. בבית המרקחת הביאו לי את התוסף תוצרת סטאנלי סנראייז -קנדה,מבלי שיש עליו סימן הכשר כלשהו בעוד האריזה כתובה בעברית. הרוקח לא הסכים להחליף בטענה שאין עוד סוגים של פרנטאל. בדקתי ויש. אני לא יודעת לגבי כשרותם. האם ויטמינים לבליעה צריכים להיות כשרים? ומה לגבי סתם ויטמינים ותרופות אחרות? צריכה עזרה מהירה בבקשה.
תשובה: וברכת ד' באופן כללי יש לקחת תוספים כשרים, אולם אם אין או שכבר קנית ומדובר בתוסף שהוא "קפסולה", כך שאין לו טעם טעים בפה, אפשר להשתמש. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: מתנה ומשלוח מנות לאבל: שאלה לגבי אבל בשנה להוריו. האם יכול לקבל או לתת מתנה? וכן לקבל ולתת משלוח מנות בפורים?
תשובה: אבל אינו מקבל מתנות בשנת אבילותו. (במקרים חריגים, כגון: חתן בר מצוה אבל וכד', מקילים). אבל יכול לתת מתנות ועדיף למעט בכך ולתת מתנות שלא גורמות לשמחה יתירה וכד'. (אולם בעל אבל יכול (וחייב) לתת מתנות לאשתו ולילדיו לפני החגים, בשמחות וכד') משלוח מנות בפורים: אבל חייב לשלוח, ולא ישלח מיני מתיקה אלא דברי מאפה, בשר וכד'. מנהג הספרדים לשלוח משלוח מנות לאבל. המנהג המקובל בין האשכנזים שלא לשלוח, אולם כיום, מעיקר הדין מותר לתת משלוח מנות לאחר שעברו 30 ימי האבילות הראשונים. ובכל מקרה לא ישלחו לאבל מיני מתיקה וכנ"ל.
שאלה: מה הייעוד שלי?: אממ. אני בת 24 יוצאת מבלה עושה חיים ובכל זאת מרגישה ריקנות ועצבות תמידית. אני כל הזמן מוצאת את עצמי בחיפוש אחרי ריגושים שוני ואחרים!או בחיפוש אחרי מה אני? מיאני? ומה הייעוד שלי כאן? הייתי שמחה לקבל דעה "אחרת"!! ובבקשה תשתדל להדהים אותי ולא כמו שכל הרבנים אומרים במילה אחת פשוטה "תחזרי בתשובה" אני דורשת תשובה עם הרבה יותר עומק!! מקרב לב
תשובה: ב"ה לך. נהנתי מאוד לקרוא את מכתבך, לקרוא את הכנות שבה את כותבת את הדברים ולראות את חיפוש האמת שלך, את חיפוש העומק, ואי הסתפקות בסיסמאות. הדרך שלך נכונה מאוד, זה מאוד קל להגיד לחזור בתשובה, אבל היא תשובה באמת לא מספקת. היא דורשת משהו מעבר, משהו יותר עמוק ויותר מובן. אנשים רבים בתרבות של היום מרגישים ריקנות ועצבות תמידית. וחשוב לברר מניין נובעת העצבות הזו, הרי לא חסר לאדם כלום, יש לו חוויות, יש לו הנאות שונות ורבות, ואם כן, מניין העצבות? התורה מלמדת אותנו שהאדם מורכב משני חלקים, מרוח ומחומר, מנשמה אלוקית ומגוף חומרי. כדי שהאדם ירגיש טוב, הוא צריך לתת מזון לכל החלקים שלו, ולנסות לחיות איתם בהרמוניה. כל עוד שאחד מהחלקים האלו לא מקבל את הסיפוק שלו, האדם ירגיש כבדות וקושי. המזון של הגוף זה בריאות והנאות חומריות. אוכל טעים וכו'. המזון של הנשמה הוא אחר לגמרי. הנשמה זקוקה לקדושה, זקוקה לרוחניות. כל עוד אחד מהחלקים של האדם לא מקבל את המזון שלו, האדם ירגיש לא טוב, והוא לא יהיה באמת שמח. לכן, אם את מרגישה שבחלק החומרי לא חסר לך משהו, זה אומר שאת צריכה לה שקיע בעולם רוחני. עולם שיתן לנשמה שלך מה שהיא צריכה. אך מה היא באמת צריכה? אין ספק שהמזון היחיד של הנשמה היא התורה והמצוות. התפילה והמעשים הלימוד וההתפתחות הרוחנית. דבר זה דורש השקעה ומוכנות, דורש פתיחות ורצון אמיתי להתקדם בכנות. כיום יש המון המון כלים לאדם לבנות את העולם הרוחני שלו, ושהוא ירגיש ממש טוב איתו, ויש גם לא מעט אנשים שישמחו לעזור לך לחשוף את העולם הרוחני שלך, את התחושות העמוקות שלך, ואת הצרכים הפנימיים שלך, ויעזרו לך להתקדם בנתיב שלך בשמחה. לשם כך יהיו הם צריכים להכיר אותך ולהדריך אותך באופן אישי. ישנם גם שיעורים רבים במקומות רבים, שיעורים שמכוונים לדברים שמעניינים אותך, ושיתנו לך חוויה מיוחדת והמון סיפוק. ולכן אשמח מאוד להיות בקשר איתך, דרך האימייל שלי, ולהכיר יותר, ולעזור לך למצוא את הנתיב שלך, ואת השמחה שאת כל כך רוצה. אנא חזרי אלי בזריזות אל הכתובת שלי, ואשמח לעזור לך בכל מה שאוכל. בברכת הצלחה רבה הרב יצחק גרינבלט zahig1 gmail.com
שאלה: שנת שמיטה: האם השנה היא שנת שמיטה, כי אני רוצה לכסח את הדשא של ההורים שלי בבית?
תשובה: השנה אינה שנת שמיטה. ניתן לדעת האם שנה היא שנת שמיטה על ידי חלוקת ערכה המספרי של השנה העברית (כולל האלפים) בשבע. אם אין בחלוקה שארית, השנה היא שנת שמיטה. למשל, שנת ה'תשע"א   5771 והיא לא מתחלקת בשבע ובגלל זה היא לא שנת השמיטה. בברכת התורה, WWW.Yeshiva.org.il
שאלה: אזכרה וחנוכת הבית יחד: לאבי יש אזכרה ב-יח ניסן. ברצוני לערוך את יום האזכרה בביתי, אך עברתי לבית חדש ועדין לא ערכתי חנוכת בית. האם אני יכולה לערוך את האזכרה וגם את חנוכת הבית באותו זמן?
תשובה: לכתחילה עדיף לעשות חנוכת הבית קרוב למעבר הדירה. אולם אם עדיין לא עששית, את יכולה לעשות את שניהם יחד.
שאלה: השתתפות בחתונה בזמן אבל: אני בתוך שנת אבל על אב. אחיין קרוב שלי מתחתן, רציתי לדעת האם אפשר להיות נוכח אחרי החופה? ראיתי התיחסויות שבתנאים מסויימים אפשר אם יש לי תפקיד בחתונה. אני מעדות המזרח.
תשובה: תהיה נוכח בחופה ואחר כך תלך. מקילים בתנאים מסוימים להורי החתן והכלה אם הם אבלים אך לא לקרובים אחרים.
שאלה: דין ערלה בחצילים: לכבוד הרב פרידמן שליט"א רציתי לשאול את כבוד הרב, שאלה מעשית בעניני ערלה בחצילים. בשיבולי הלקט סי קס מובאים דברי רבנו חננאל שהחציל גדל בחזרה מהשורש, אולם מדברי יתר רבותינו נראה שהחציל לא נקטם עד שורשו אלא רק עד סמוך לקרקע, ועיקר גזעו אינו מחליף אשמח אם כבודו יוכל ליישב את הדברים, וכן אשמח מאוד אם כבוד הרב ילמדני כיצד נוהגים היום למעשה בגידול החצילים ב. האם ידוע בוודאות שבנדיג אן שהוזכר בראשונים הוא החציל שלנו או שמא אין בזה מסורת ברורה, וכגון שיבולת שועל לדעת פליקס וכד?
תשובה: א. ברור לגמרי שהחציל הוא הבאנדיג'ן. הוא צמח שהגיע לאזורינו במאה ה- 7 ודנו לגביו מתקופת הגאונים (עי' זהר עמר גידולי ארץ ישראל. עמ' 275). ב. המקור של שבולי הלקט הוא תשובת רב האי גאון. השאלה היא מצוינת שכן ע' אדמתי באנציקלופדיה לחקלאות עמ' 304-292, כותב שבשלושת הזנים המרכזיים של החציל ההתחדשות של הצמח היא על ידי גיזום בגובה של 50-60 ס"מ, ובאמת גם הרדב"ז ח"ג סי' תקל"א כך מתאר את דרך גידולו של הצמח ומתייחס לתשובת רב האי גאון עי"ש. ג. אפשר להציע שתי תשובות: 1. רב האי סבר שהחציל הוא ירק, כי הוא פגיע ונתקף על ידי מחלות, ובדרך כלל לאחר שהצמח היה נתקף במחלה ומתנוון הוא היה מתחדש בחלק התחתון ביותר של הגזע מצואר השורש ומעלה. 2. ייתכן שהגאונים דברו על זן אחר של חציל שבאמת אינו מתחדש מן הגזע אלא רק מצואר השורש. הרב יואל פרידמן